Broj: 711-I-2220-P-191/23-05-21

Zagreb, 10. listopad 2023.

**DINKO PIRAK**

**Gradonačelnik Grada Čazme**

**Predmet: DINKO PIRAK, gradonačelnik Grada Čazme**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 13. lipnja 2023. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je na temelju neanonimne prijave od dana 15. veljače 2022. otvorilo 01. kolovoza 2023. predmet u odnosu na obveznika Dinka Piraka, gradonačelnika Grada Čazme, pod brojem Pp-191/23. U prijavi se navodi da je Turistička zajednica Bjelovarsko - bilogorske županije provela javni poziv za podizanje kvalitete turističke ponude, poveznica: [https ://www.tzbbz.hr/dogadanja-bbz/bjelovar/javni-poziv-za-podizanje-kvalitete-pruzatelja-usluga-smjestaja-2023](https://www.tzbbz.hr/dogadanja-bbz/bjelovar/javni-poziv-za-podizanje-kvalitete-pruzatelja-usluga-smjestaja-2023), a prema objavljenim rezultatima, bespovratna sredstva dobili su: …………, supruga gradonačelnika Čazme i ………., suprug direktorice TZ Čazma. Navedeni se bave turizmom, a gradonačelnik kao predsjednik Turitičke zajednice Čazma i direktorica iste članovi su Turističke zajednice Bjelovarsko-bilogorske županije koja je dodjeljivala bespovratna sredstva iz javnog poziva. Supruga čazmanskog gradonačelnika bespovratne potpore prima redovito na svim nivoima.

Člankom 3. stavkom 1. točkom 34. ZSSI-a propisano je da su općinski načelnici, gradonačelnici, župani i njihovi zamjenici obveznici u smislu odredbi navedenog Zakona.

Uvidom u Registar obveznika, koji ustrojava i vodi Povjerenstvo, utvrđeno je da Dinko Pirak obnaša dužnost gradonačelnika Grada Čazme od 20. svibnja 2021., dok je istu dužnoost obnašao u mandatima 2013.-2017- i 2017.-2021.

Povjerenstvo je dopisom Broj: 711-1-1722-Pp-191/23-03-21 od 23. kolovoza 2023 zatražilo od Turističke zajednice Bjelovarsko - bilogorske županije obavlja li Dinko Pirak, gradonačelnik Grada Čazme, neku funkciju u Turističkoj zajednici Bjelovarsko - bilogorske županije odnosno je li član kojeg tijela Turističke zajednice Bjelovarsko - bilogorske županije i u kojem vremenskom razdoblju. Nadalje su zatraženi podaci tko je donio Odluku o dodjeli sredstava temeljem Javnog poziva za podizanje kvalitete pružatelja usluga smještaja s područja Bjelovarskobilogorske županije za 2023. godinu. koji je objavila Turistička zajednica Bjelovarsko - bilogorske županije.

Turistička zajednica Bjelovarsko - bilogorske županije dostavila je očitovanje u kojem se navodi kako Dinko Pirak ne obnaša nikakvu funkciju u Turističkoj zajednici Bjelovarsko -bilogorske županije, niti je član tijela Turističke zajednice Bjelovarsko - bilogorske županije (Skupštine i Turističkog vijeća Turističke zajednice Bjelovarsko-bilogorske županije).

Uz očitovanje Bjelovarsko - bilogorske županije potpisano od strane direktora Turističke zajednice Bjelovarsko –b ilogorske županije dostavljene su Odluka Skupštine o imenovanju članova Skupštine Turističke zajednice Bjelovarsko - bilogorske županije i Odluka Skupštine o imenovanju članova Turističkog vijeća Turističke zajednice Bjelovarsko-bilogorske županije.

Također je dostavljen zapisnik Povjerenstva za obradu, evidentiranje i ocjenu valjanosti zaprimljenih kandidatura na Javni poziv za podizanje kvalitete pružatelja usluga smještaja s područja Bjelovarsko - bilogorske županije za 2023. godinu i Odluka Turističkog vijeća od 24. srpnja 2023. godine sa 18. sjednice Turističkog vijeća Turističke zajednice Bjelovarsko -bilogorske županije.

Iz dostavljene odluke Turističke zajednice Bjelovarsko - bilogorske županije od 15. prosinca 2020. razvidno je kako je na temelju članka 15. i članka 29. Statuta Turističke zajednice Bjelovarsko - bilogorske županije, Skupština Turističke zajednice Bjelovarsko - bilogorske županije, na konstituirajućoj sjednici dana 15. prosinca 2020. godine pod točkom I. donijela odluku o članovima Skupštine Turističke zajednice Bjelovarsko - bilogorske županije, kako slijedi: Damir Bajs predsjednik, Vladimir Vlajinić — TZP Bilogora-Bjelovar, Roko Tulić — TZP Bilogora-Bjelovar, Dragutin Matić — TZP Bilogora-Bjelovar, Slađana Đurđević — TZP Bilogora-Bjelovar, Melita Bartoš - TZP Daruvar-Papuk, Milena Kelemin — TZP Daruvar-Papuk, Miran Husak - TZP Daruvar-Papuk, Dražen Pavlović — TZ Grada Čazme, Ivanka Petrlić — TZ Grada Čazme, Nena Obrovac — TZP Sjeverna Moslavina, Dejan Štimac — TZP Sjeverna Moslavina, Valentina Zalabak - TZG Grubišno Polje, Željka Vučemilović — TZG Grubišno Polje i Saša Kidemet — TZP Garić Grad.

Nadalje pod točkom II. odluke Turističke zajednice Bjelovarsko - bilogorske županije od 15. prosinca 2020. utvrđeni su člnovi Turističkog viječa Turističke zajednice Bjelovarsko -bilogorske Županije: Damir Bajs predsjednik, Mirela Kuharski - HGK, ŽK Bjelovar, Goran Grgić - HOK Bjelovar, Vladimir Vlajinić — TZP Bilogora-Bjelovar - Izletište Na Malenom brijegu, Roko Tulić — TZP Bilogora-Bjelovar - Restoran i catering Roko, Slađana Đurđević — TZP Bilogora-Bjelovar - Udruga Lovari-Romska kuća, Miran Husak — TZP Daruvar-Papuk - Daruvarske Toplice, Milena Kelemin — TZP Daruvar-Papuk - Pčelarstvo Daruvar, Dražen Pavlović — TZG Grada Čazme - Čazmatrans d.d., Nena Obrovac — TZP Sjeverna Moslavina — Turistička agencija Rural Escape – DMK i Valentina Zalabak — TZG Grubišno Polje - Ktc d.d.

 Pod točkom III. iste odluke navode se članovi Turističke zajednice Bjelovarsko -bilogorske županije u Skupštini Hrvatske turističke zajednice Milena Kelemin — TZP Daruvar-Papuk i Roko Tulić — TZP Bilogora-Bjelovar.

U zapisniku Povjerenstva za obradu, evidentiranje i ocjenu valjanosti zaprimljenih kandidatura na Javni poziv za podizanje kvalitete pružatelja usluga smještaja s područja Bjelovarsko-bilogorske županije za 2023. godinu se navodi kandidature otvorene do zatvaranja Javnog poziva 14. srpnja 2023. Nazočni predstavnici pregleda kandidatura projekata su: Marcel Medak, direktor Turističke zajednice Bjelovarsko -bilogorske županije, Martina Posavac Curić, pročelnica Upravnog odjela za gospodarski razvoj i komunalne djelatnosti Bjelovarsko -bilogorske županije i Mihael Andal, voditelj stručnih poslova u Turističkoj zajednici Bjelovarsko -bilogorske županije.

U zapisniku se navode zaprimljene kandidature za podizanje kvalitete pružatelja usluga smještaja s područja Bjelovarsko-bilogorske županije za 2023. godinu, a pod točkom 2. navodi se: OPG Kristina Pirak — Podizanje kvalitete turističke ponude na OPG Pirak.

Pod stavkom kriteriji za ocjenu projekata za Javni poziv za podizanje kvalitete pružatelja usluga smještaja s područja Bjelovarsko - bilogorske županije za 2022. godinu, između ostalih, pod rednim brojem 2. navodi se OPG Kristina Pirak — Podizanje kvalitete turističke ponude na OPG Pirak sa ukupnim mogućim brojem bodova 80.

Nadalje se u zapisniku navodi kako nakon provedenog pregleda zaprimljenih kandidatura na Javni poziv za podizanje kvalitete pružatelja usluga smještaja s područja Bjelovarsko-bilogorske županije za 2023. godinu, Povjerenstvo za obradu, evidentiranje i ocjenu valjanosti zaprimljenih kandidatura predlaže i na konačno odobrenje Turističkom vijeću Turističke zajednice Bjelovarsko - bilogorske županije šalje sljedeće projekt i predlaže iznos potpore koji se dodjeljuje za svaki pojedini projekt, te je pod rednim brojem 2. naveden OPG Kristina Pirak — Podizanje kvalitete turističke ponude na OPG Pirak, broj bodova: 80, traženi iznos projekta 1.287,95 eura, odobreni iznos projekta 1.000,00 eura.

Zapisnik je potpisan od strane članova Povjerenstva za selekciju odabranih projekata Marcela Medaka, Martine Posavac Curić i pročelnice Mihaele Andal.

Uvidom u Odluku o dodjeli sredstava za podizanje kvalitete pružatelja usluga smještaja s područja Bjelovarskobilogorske županije za 2023. godinu od dana 24. srpnja 2023. razvidno je kako je Turističko vijeće Turističke zajednice Bjelovarsko - bilogorske županije na svojoj 18. sjednici, održanoj dana 24. srpnja 2023. godine, temeljem objavljenog Javnog poziva za podizanje kvalitete pružatelja usluga smještaja s područja Bjelovarsko-bilogorske županije za 2023. godinu donijelo odluku kojom se između ostalih OPG Kristina Pirak odorava iznos projekta od 1.000,00 eura. Odluka je potpisana od strane predsjednika Turističkog vijeća Turističke zajednice Bjelovarsko - bilogorske županije.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Sukladno članku 9. stavku 1. ZSSI-a, ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. tog članka propisano je da će se ako nije drukčije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 4. stavkom 1. Zakona o turističkim zajednicama i promicanju hrvatskog turizma („Narodne novine“, broj 52/19. i 42/20.) propisano je da se turističke zajednice organizacije koje djeluju po načelu destinacijskog menadžmenta, a osnivaju se radi promicanja i razvoja turizma Republike Hrvatske i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane.

Sukladno članku 7. stavku 1. tog Zakona, turistička zajednica svojstvo pravne osobe stječe danom upisa u Upisnik turističkih zajednica, a gubi brisanjem iz Upisnika, kojeg vodi ministarstvo nadležno za turizam.

Nadalje, člankom 10. istog Zakona propisano je da se djelovanje turističkih zajednica temelji na načelu opće korisnosti te da turistička zajednica ne smije obavljati gospodarske djelatnosti, osim iznimno gospodarskih djelatnosti navedenih u članku 10. stavku 3. tog Zakona (organiziranje manifestacija i stručnih skupova, upravljanje javnom turističkom infrastrukturom), a tijela turističke zajednice, sukladno članku 13. Zakona, su skupština, turističko vijeće i predsjednik turističke zajednice.

Prema članu 13. stavku 1. Zakona tijela turističke zajednice su skupština, kao upravno tijelo, turističko vijeće, kao izvršno tijelo skupštine, te predsjednik turističke zajednice, koji zastupa turističku zajednicu.

Člankom 22. stavkom 3. Zakona propisano je da direktor turističke zajednice zastupa turističku zajednicu, organizira i rukovodi radom i poslovanjem turističke zajednice, provodi odluke turističkog vijeća turističke zajednice i u granicama utvrđenih ovlasti odgovoran je za poslovanje turističke zajednice i zakonitost rada turističke zajednice. Direktora turističke zajednice na temelju javnog natječaja imenuje te razrješava turističko vijeće.

Iz očitovanja Turističke zajednice Bjelovarsko-bilogorske županije proizlazi kako Dinko Pirak ne obnaša nikakvu funkciju u turističkoj zajednici, a Povjerenstvo ističe kako je odluka o o dodjeli sredstava za podizanje kvalitete pružatelja usluga smještaja s područja Bjelovarsko - bilogorske županije za 2023. godinu od dana 24. srpnja 2023. donesena od strane Turističkog vijeća Turističke zajednice Bjelovarsko - bilogorske županije, a temeljem prijedloga Povjerenstva za obradu, evidentiranje i ocjenu valjanosti zaprimljenih kandidatura.

Slijedom navedenog, uvidom u dostavljenu dokumentaciju od strane Turističke zajednice Bjelovarsko - bilogorske županije, Povjerenstvo nije steklo saznanja da bi Dinko Pirak na bilo koji način sudjelovao u donošenju odluke o dodjeli sredstava za podizanje kvalitete pružatelja usluga smještaja s područja Bjelovarsko - bilogorske županije za 2023. godinu, niti da bi bio član tijela navedene Turističke zajednice, koje je provodilo postupak dodjele sredstava u kojem je sudjelovao poslovni subjekt u vlasništvu člana njegove obitelji.

U odnosu na dio prijave koji se odnosi na predsjednicu Turističke zajednice Grada Čazme, Povjerenstvo ističe kako direktori turističkih zajednica nisu obveznici ZSSI-a te u odnosu na njih Povjerentsvo nije ovlašteno niti dužno postupati. Uvidom u odluku o imenovanju Turističke zajednice Grada Čazme razvidno je kako je direktoricom imenovana Ivana Sabljak Marulin.

Slijedom svega navedenog, Povjerenstvo utvrđuje da u konkretnom predmetu nisu ispunjene pretpostavke za pokretanje postupka iz nadležnosti Povjerenstva protiv obveznika Dinka Piraka, gradonačelnika Grada Čazme.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Dinko Pirak, osobnom dostavom
2. Objava na internetskoj stranici Povjerenstva
3. Podnositelju prijave, putem e maila
4. Pismohrana